Skøn er våren
1. Skøn er våren! Lifligt solen 
farver Bøgens lyse top;
bukkar dufter og violen
slår med blu sit øje op;
bag de bløde, grønne lokker
smiler rosens spæde mund,
og som klare sølverklokker
klinger fuglesang i lund.

2. Skøn er våren! Ak, men svinder 
flygtig som et åndedrag; 
om dens herlighed os minder 
snart kun løvets gule lag; 
rosen slumrer, liljen segner, 
løvet dør på mark og vang, 
solens varme kinder blegner, 
stum er lundens klokkeklang. 

3. Men en bedre vår jeg kender, 
ingen veksel hersker dér: 
stadigt rosens flamme brænder 
mildnet huldt af liljens skær; 
sjælens blomster, fri og unge, 
stå just der i frejdig flor, 
og i helligdommen sjunge 
evigunge længslers kor. 

4. Hun er våren, jeg har fundet,- 
Paradisets unge frugt! 
Hun er den, som fast har bundet
ved sin trolddom tidens flugt! 
Ak, i hendes smil, i sukket, 
i det milde, kære blik 
har mit hjerte dybt inddrukket 
evighedens ungdomsdrik!

 Forårssange
Kærlighedssange 
 Christian Winther forfatter
 Peter Heise komponist